Lægeklinikken i Pandrup bliver fra juni 2022 drevet videre af Region Nordjylland med færre læger.

6000 borgere i Pandrup og omegn kan se frem til en ny organisering af deres lægehjælp, efter den nuværende lægeklinik, der er drevet af Nordic Medicare, lukker ved udgangen af maj 2022. Det fortæller Region Nordjylland i en pressemeddelelse. En del af lægehusets nuværende brugere, vil få mulighed for at flytte til den lokalt drevne Lægerne i Pandrup ved Lisbeth Bilberg Holst, men der bliver også mulighed for fra 1. juni 2022 at fortsætte hos en regionsklinik, som Region Nordjylland vil drive i Sundhedshus Pandrup, hvor den nuværende lægeklinik ligger. Regionen vil drive klinikken med tre læger, lyder det i pressemeddelelsen. Regionen har tilladelse til at overtage Region Nordjylland fik i 2019 tilladelse af Sundhedsministeriet til at drive regionsklinikker i Jammerbugt Kommune i en seks-årig periode. Det er på baggrund af den tilladelse, at Region Nordjylland nu kan oprette en regionsklinik. Det private firma Nordic Medicare har drevet lægeklinikken i Sundhedshus Pandrup siden 2015, hvor det viste sig umuligt for Region Nordjylland at få privatpraktiserende læger til at overtage lægeklinikken, der også dengang var oprettet som en regionsklinik. Kritik fra lokalsamfundet De første år, Nordic Medicare drev lægeklinikken, var præget af kritik fra både borgere og lokalpolitikere. Kritikken handlede blandt andet om, at klinikken, der ikke er tilsluttet de almindelige overenskomster på området, i for høj grad brugte sygeplejersker til lægefaglige opgaver samt lange ventetider. Skal på sigt drives på overenskomstvilkår Regionens forretningsudvalg har bakket op om den nye lægeløsning for borgerne i Pandrup, som er indstillet af vurderingsudvalget med regionsrådsmedlem Lis Mancini (S) i spidsen. Men løsningen er midlertidig, lyder det fra Lis Macini. - Vores fornemste opgave i vurderingen af tilbuddene har været at finde den løsning, der for borgerne på sigt sikrer den størst mulige kontinuitet i driften af lægepraksis. Det fandt vi ikke blandt de indkomne ansøgninger, men vi har en forhåbning om, at vi kan opnå et bredere ansøgningsfelt på et senere tidspunkt, fortæller Lis Mancini, der fortsætter: - Vi har vurderet, at den bedste løsning for borgerne er, at en lokal læge får mulighed for at tage flere patienter ind, og at vi så opretter en regionsklinik. Det er vores mål, at lægedækningen indenfor tilladelsens periode skal normaliseres og drives på overenskomstvilkår, siger Lis Mancini.